**Prečo organizujeme Petíciu na ochranu života?**

Milí dobrovoľníci a podporovatelia Petície na ochranu života!

Dovoľte mám – petičnému výboru napísať, prečo organizujeme Petíciu na ochranu života.

V Slovenskej republike platí extrémne svojvoľná právna úprava vykonávania umelých potratov povolená Zákonom č. 73/1986 Zb. v znení neskorších predpisov.

Podstatou tejto úpravy je:

1. **Umožnenie vykonať umelý potrat (inak povedané zničiť jedinečnú ľudskú bytosť) bez udania dôvodu počas prvých troch mesiacoch tehotenstva.** Ľudský život je dar. Patrí každej ľudskej bytosti od počatia po prirodzenú smrť. Právo na život je prvé a základné ľudské právo. Ak ľudskej bytosti siahneme na právo na život, už strácajú zmysel ďalšie dôležité ľudské práva ako napr. právo na zdravie, právo na vzdelanie, právo na sociálne zabezpečenie, právo na slobodné myslenie, právo na dobré životné prostredie, právo na prácu, právo na informácie, právo na pokojné zhromažďovanie a na ďalšie iné dôležité práva.
2. Pozrime sa na účel platného zákona, tak ako je definovaný v § 1:

 *“Zákon upravuje umelé prerušenie tehotenstva a so zreteľom na ochranu života a zdravia ženy a v záujme plánovaného a zodpovedného rodičovstva ustanovuje podmienky na jeho vykonávanie.“*

Takýto účel zákona sa možno dá ešte odôvodniť socializmom, pretože historicky prvé legálne potraty v 20. storočí zaviedol V.I. Lenin v r. 1920 a do roku 1989 Slovensko ako súčasť Československa patrilo do sovietskeho bloku. Kto však dnes môže zodpovedne tvrdiť, že vykonávanie potratu je v záujme zodpovedného rodičovstva? Alebo či potrat predstavuje spôsob ako chrániť život a zdravie ženy? Nie je často skôr matka druhou obeťou potratu?

1. Samotný názov zákona je právny nezmysel. Zákon o umelom prerušení tehotenstva: prerušenie je činnosť, ktorá sa zastaví na určitú dobu a potom môže znova nerušene pokračovať. Napríklad prerušenie zápasu počas hokeja, keď padne gól. A jeho opätovné pokračovanie, keď rozhodca hodí puk medzi súperov v strede klziska. V tejto súvislosti je aktuálny aj nápis, ktorý bol umiestnený nad nacistickými koncentračnými tábormi: „Arbeit macht frei “(Práca oslobodzuje). V skutočnosti to bol iba nadpis na zakrytie zverstiev, ktoré sa v koncentračných táboroch odohrávali – mučenie, neľudské zaobchádzanie a masové popravy nevinných ľudí. Každý človek, ktorý má čo len trochu cit pre slovenčinu, by tento zákon nazval inak, napríklad - Zákon o umelom ukončení tehotenstva. Nejde teda o žiadne prerušenie, ale o nezvratné ukončenie života.

**Snahy o zmenu potratového zákona**

Zákonná úprava umelých potratov, platná na Slovensku, je smutným svedectvom, že na Slovensku sa zatiaľ nešiel dostatočný počet zákonodarcov, ktorí by nespravodlivý zákon zrušili. Na druhej strane od získania slobody a demokracie v roku 1990 až doteraz bolo viacero aktívnych politikov, ktorí sa pokúšali zmeniť tento stav (napr. Alojz Rakús, Miroslav Mikolášik, Anna Záborská, Pavol Hrušovský, Ľudmila Mušková, Daniel Lipšic, Vladimír Palko a ďalší). Vo februári 2019 boli v Slovenskom parlamente dva veľmi podobné návrhy zákonov. Naposledy 6. februára 2019 slovenský parlament hlasoval o návrhu zákona na zásadnú zmenu potratovej legislatívy na Slovensku, ktorú predložil poslanec NR SR Richard Vašeka.

Nato, že platná právna úprava umelých potratov je v rozpore s článkom 15 ods. 1 ústavy SR: „Každý má právo na život. Ľudský život je hodný ochrany už pred narodením.“ Upozornili vo svojich právnych stanoviskách aj piati ústavní sudcovia, ktorí hlasovali proti väčšinovému stanovisku siedmych sudcov Ústavného súdu SR v decembri 2007, ktorí ponechali ako právnu možnosť ukončiť bez dôvodu život ľudskej bytosti, počas prvých troch mesiacov nenarodeného života. Žiada sa uviesť aspoň niekoľko argumentov piatich statočných ústavných sudcov, ktorí argumentujú vecne, logicky a pravdivo v prospech ochrany ľudského života počas vývoja v tele matky. Najvážnejšiu výhradu, na ktorú poukázali piati ústavní sudcovia, predstavuje možnosť svojvoľného zbavenia života ľudskej bytosti, ktorá ešte nedosiahla vek 12 týždňov od počatia bez akéhokoľvek dôvodu. Ústavní sudcovia Ján Auxt, Peter Brňák a Rudolf Tkáčik zhodne tvrdia, že tesná väčšina ústavného súdu vyslovila „ ...*súhlas s extrémne liberálnou a ústavne neakceptovateľnou verziou zákona o interrupciách*...“ , uvedené je v rozpore: „ *... s čl. 15 ods. 1 ústavy, z obsahu ktorého nenarodený ľudský život treba považovať za mimoriadnu ústavnú hodnotu požívajúcou osobitnú zákonnú ochranu...*“ a pokračujú: *„Podľa nášho názoru namietaná zákonná úprava....neposkytuje nenarodenému životu (do 12. týždňa svojho vývoja) ....žiadnu relevantnú ochranu.“*

Ústavný sudca Lajos Mészároš vo svojom stanovisku konštatuje: *„ Právo na život je vstupnou bránou a pilierom celého systému ochrany základných práv a slobôd. Účinná ochrana práva na život je nevyhnutnou (i keď nie dostatočnou) podmienkou reálnych záruk telesnej a duševnej integrity osoby a tým aj všetkých jej ostatných práv a slobôd.“* A ďalej uvádza*: “Kľúčovým a východiskovým princípom musí byť princíp rovnakej hodnoty ľudského života bez ohľadu na jeho vývinovú fázu ...“*  Za všetko hovorí táto časť jeho vyjadrenia: *„...zákonodarca (parlament) svojvoľne rozlišuje medzi nenarodeným životom kratším ako 12 týždňov a dlhším ako 12 týždňov*.“ Ústavný sudca Ján Luby vo svojom stanovisku zdôrazňuje:“ *Článok 15 ods. 1 druhá veta ústavy najprv uznáva, že aj pred narodením existuje ľudský život. Táto ústavná hodnota sa podľa ústavného príkazu v tejto veci musí chrániť*.“

**Potreba ochrany ľudského života na jeho konci**

Ľudský život má svoj začiatok – počatie a svoj ľudský koniec, ktorým je prirodzenú smrť.

Slovenská ústava v čl. 15 obsahuje nasledovné ustanovenia:

Čl. 15

(1)Každý má právo na život. Ľudský život je hodný ochrany už pred narodením.

(2)Nikto nesmie byť pozbavený života.

(3)Trest smrti sa nepripúšťa.

(4) Podľa tohto článku nie je porušením práv, ak bol niekto pozbavený života v súvislosti s konaním, ktoré podľa zákona nie je trestné.

Požadujeme, aby bol čl. 15 ods.1 doplnený o novú tretiu vetu: „*Eutanázia sa zakazuje*.“ Na prijatie tejto úpravy je potrebná novela ústavy - čl. 15 ods. 1. Obraciame sa na slovenský parlament s dôverou, aby sa našla potrebná ústavná väčšina – 90 poslancov a bola prijatá takáto novela ústavy.

V súčasnosti je eutanázia zakázaná podľa príslušných slovenských zákonov. Vidíme však vývoj v niektorých krajinách, kde sa eutanázia stáva pravidlom, ako skracovať život človeka, často za právne a ľudsky veľmi sporných okolností. Považujeme za vhodné, aby slovenský parlament takéto doplnenie čl. 15 ods. 1 prijal a takto umožnil, že ústavná ochrana ľudského života aj na jeho konci bude posilnená a aby v budúcnosti na Slovensku nedochádzalo k eutanázii. V budúcnosti nemôžeme vylúčiť, že tie štáty, ktoré dnes v Európe umožňujú vykonanie eutanázie dokonca aj na deťoch, nebudú do budúcna pokračovať v ďalšej liberalizácie eutanázie, ktorá sa môže stať ekonomickým nástrojom na likvidovanie ľudí, ktorí pre spoločnosť už nie sú ekonomickým prínosom. V tejto súvislosti si dovoľujeme uviesť analógiu: slovenský parlament 4. júna 2014 prijal novelu čl. 41, v ktorej definoval manželstvo ako jedinečný zväzok medzi mužom a ženou. Slovenský ústavodarca tak reagoval na fakt, že vo viacerých krajinách sa aj zväzkom osôb rovnakého pohlavia priznáva právne postavenie manželstva. Na Slovensku, pokiaľ platí čl. 41 v súčasnej podobe, takáto zmena nebude možná. Sme presvedčení, že je potrebné konať predvídavo a prijať novelu čl. 15 ods. 1, ktorá jednoznačne ústavne zakáže eutanáziu na Slovensku.

Uvedomujeme si skutočnosť, že ľudský života človeka vo všetkých jeho vývojových štádiách silne ovplyvňujú sociálno- ekonomické podmienky. Preto sme sa ako petičný výbor dohodli, že predložíme Národnej rade SR a vláde SR aspoň rámcový návrh viacerých odporúčaní, ako zlepšiť systémom postupných krokov postavenie manželstva, rodiny a detí v sociálno –ekonomickej oblasti.

**Potreba zmeny**

V susednom Poľsku po získaní slobody nasledovalo zrušenie socialistického zákona a prijatie nového zákona, ktorý umožňuje umelý potrat iba výnimočne. Keď v roku 1996 liberálna väčšina v poľskom parlamente zmenila tieto striktné podmienky a chcela liberalizovať vykonávanie potratov, jej legislatívny návrh, sa stal zákonom, ale už v roku 1997 ho ako neústavný, v rozpore s právom na život, poľský ústavný súd zrušil. Doteraz platí v Poľsku zákon z roku 1993, ktorý chráni nenarodený život vo všetkých jeho vývojových štádiách.

Zmena na Slovensku je možná! Rešpektovanie práva na život je prvou a základnom požiadavkou spravodlivosti. Aj nedávne hlasovanie v Národnej rade SR 6. februára 2019 o návrhu na výrazne obmedzenie umelých potratov ( 46 poslancov) ukazuje, že v slovenskom parlamente si čoraz viac poslancov začína uvedomovať skutočnosť povinnosť chrániť ľudský život vo všetkých jeho vývojových štádiách.

 Milí dobrovoľníci a podporovatelia ochrany ľudského života na Slovensku!

Je potrebné, aby sme každý urobili, čo môžeme, aby právo na život pre každú ľudskú bytosť bolo na Slovensku plne rešpektované vo všetkých jeho vývojových štádiách od počatia po prirodzenú smrť. Osobitne veľkú mieru zodpovednosti majú naši zákonodarcovia, ktorí svojimi činmi môžu posilniť rešpektovanie práva na život – zrušením nespravodlivého potratového zákona a prijatím nového zákona, ktorý bude chrániť ľudský život osobitne v prvých troch mesiacoch tehotenstva a doplnením Ústavy SR o explicitný zákaz eutanázie. Toto považujeme za cestu života.

Slovenskí zákonodarcovia súčasní alebo budúci, sa však môžu rozhodnúť aj inak, ponechať ľahostajne súčasný stav. Alebo do budúcna prijať zákon, ktorý umožní eutanáziu. Toto považujeme za cestu smrti.

Slovensko dnes stojí na križovatke. Buď sa rozhodne pre cestu života alebo pre cestu smrti. Tento výsledok môže ovplyvniť každý z nás svojimi postojmi a skutkami v prospech cesty života alebo cesty smrti. Táto petícia má za cieľ napomôcť procesu posilnenia cesty života pre Slovensko.

Milí dobrovoľníci, podporovatelia tejto petície na ochranu života!

Ďakujeme Vám za nasadenie a odhodlanie urobiť viac pre rešpektovanie práva na život na Slovensku!

S úctou

Všetci členovia petičného výboru :

Martin Dilong, Eliška Madžová, Martin Šefranko, Mária Slivková

V Bratislave 12. 4. 2019